Aðalfundur Arion banka verður haldinn í dag. Þar verður meðal annars tekist á um tillögu stjórnar um að hækka laun stjórnarmanna.
Á aðalfundinum verður meðal annars verður kosið um tillögu stjórnar um að greiða hluthöfum þrjá milljarða króna í arð. Þrjár tillögur hafa þó valdið mestum titringi í hópi hluthafa, einkum og sér í lagi þeirra lífeyrissjóða sem halda um stærsta eignarhlutinn.
Gildi, Lífeyrissjóður verslunarmanna og LSR hafa gert athugasemdir við tillögu stjórnar um að hækka laun stjórnarmanna. Verði tillagan samþykkt verða laun almennra stjórnarmanna 600 þúsund krónur í stað 490 þúsunda áður, laun varaformanns hækka úr 730 þúsundum í 900 þúsund og stjórnarformanns úr 980 þúsundum í 1,2 milljónir. Gildi og Lífeyrissjóður verslunarmanna vilja að kjör stjórnarmanna verði óbreytt og formaður LSR sagðist í gær hugsi yfir tillögunni.
Gildi og Lífeyrissjóður verslunarmanna leggjast einnig gegn breytingum á tilnefningarnefnd bankans sem fela í sér að skipun nefndarinnar færist frá hluthafafundi til tveggja stærstu hluthafa félagsins. Með því gefist almennum hluthöfum ekki lengur kostur á að tjá sig um skipun nefndarinnar.
Þriðja tillagan sem tekist verður á um er breytt starfskjarastefna bankans og felur í sér útvíkkun á kaupaukakerfi og kaupréttaráætlun bankans. Gildi leggst alfarið gegn tillögunni og sagði stjórnarformaður sjóðsins í fréttum í gær að tillögurnar væru út úr öllu korti, enda væru laun stjórnenda Arion banka nú þegar mun hærri en gengur og gerist á markaði. LSR gerir hins vegar ekki athugasemdir við tillöguna en Lífeyrissjóður verslunarmanna ætlar að styðja tillöguna en hyggst leggja fram bókun þar sem stjórnin er hvött til að endurskoða starfskjarastefnu bankans.
Tekist verður á um laun stjórnarmanna og kaupaukakerfi fyrir starfsmenn á aðalfundi Arion banka í dag. 